โบรกโกลด์ฟิวเจอร์สหารายได้เพิ่ม
&nbsp;
20 ส.ค. 2554

โพสต์ทูเดย์ — บอร์ดกำกับตลาดทุนวางเกณฑ์ตั้งกองทุนรวมทองคำ เปิดลงทุนทองคำแท่งได้ เพิ่มช่องทางทำมาหากินให้โบรกเกอร์โกลด์ ฟิวเจอร์ส
คณะกรรมการกำกับตลาดทุนในการประชุมประจำเดือน ก.ค. 2553 มีมติกำหนดหลักเกณฑ์การจัดตั้งและจัดการกองทุนรวมทองคำ (Gold Fund) โดยอนุญาตให้ลงทุนในทองคำแท่งได้โดยตรงหรือทางอ้อม จากเดิมที่ต้องลงทุนผ่านกองทุนรวมทองคำต่างประเทศ หรือลงทุนในตราสารที่จ่ายผลตอบแทนโดยอ้างอิงกับราคาทองคำเท่านั้น 
นอกจากนี้ ในที่ประชุมยังเปิดโอกาสให้โบรกเกอร์โกลด์ ฟิวเจอร์ส ซึ่งเป็นผู้ค้าทองอยู่เดิมมาขอใบอนุญาตประกอบธุรกิจนายหน้า ค้าและจัดจำหน่ายหน่วยลงทุน (LBDU) ได้ รวมถึงสถาบันการเงินที่มีใบอนุญาต LBDU สามารถตั้งผู้ประกอบธุรกิจค้าทองที่เป็นสมาชิกชมรมผู้ค้าปลีกทองคำแห่งประเทศไทยเป็นตัวแทน (Selling Agent) ที่เป็นนิติบุคคลสำหรับขายหน่วยลงทุนของกองทุนรวมอีทีเอฟทองคำได้ พร้อมส่งคำสั่งซื้อขายไปที่ตลาดหลักทรัพย์โดยตรง ไม่ต้องผ่านบริษัทหลักทรัพย์ 
ขณะเดียวกันสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แก้ไขหลักเกณฑ์การลงทุนของกองทุนรวมตลาดเงินเพื่อให้มีระดับความเสี่ยงและสภาพคล่องที่สอดคล้องกับความคาดหวังของผู้ลงทุน และเป็นไปตามมาตรฐานสากล โดยกำหนดให้กองทุนรวมตลาดเงินต้องดำรงสินทรัพย์สภาพคล่องสูงไม่น้อยกว่า 10% ของมูลค่าทรัพย์สินสุทธิตลอดอายุของกองพอร์ต การลงทุนจะต้องมีอายุเฉลี่ยกองไม่เกิน 3 เดือน จากเดิมที่ไม่กำหนด รวมทั้งต้องลงทุนเฉพาะในตราสารหนี้ที่ได้รับการจัดอันดับความน่าเชื่อถือระยะสั้น 2 อันดับแรกขึ้นไป และระยะยาว 3 อันดับแรกขึ้นไปเท่านั้น เว้นแต่เป็นตราสารหนี้ภาครัฐไทย เป็นต้น 
นายธีระชัย ภูวนาถนรานุบาล เลขาธิการ ก.ล.ต. และประธานคณะกรรมการกำกับตลาดทุน กล่าวว่า การออกและแก้ไขหลักเกณฑ์ให้มี Gold Fund และการตั้งตัวแทนขายหรือรับซื้อคืนหน่วยลงทุนของกองทุนรวม เป็นการส่งเสริมให้มีผลิตภัณฑ์ใหม่เพื่อเป็นทางเลือกของผู้ลงทุน และเพื่อเปิดโอกาสให้ผู้ค้าทองได้เข้ามามีส่วนร่วมในการพัฒนาธุรกิจนี้